ПРОТОКОЛ №3

ЗА ЗОНИТЕ НА СУВЕРЕННИТЕ БАЗИ НА ОБЕДИНЕНОТО КРАЛСТВО ВЕЛИКОБРИТАНИЯ И СЕВЕРНА ИРЛАНДИЯ В КИПЪР

ВИСОКОДОГОВАРЯЩИТЕ СТРАНИ,

КАТО ПРИПОМНЯТ, че Съвместната декларация за зоните на суверенните бази на Обединеното кралство Великобритания и Северна Ирландия в Кипър, приложена към Заключителния акт от Договора за присъединяването на Обединеното кралство към Европейските общности, предвижда, че уговорките, приложими към отношенията между Европейската икономическа общност и зоните на суверенните бази се определят в контекста на всички споразумения между Общността и Република Кипър,

КАТО ОТЧИТАТ разпоредбите относно зоните на суверенните бази, съдържащи се в Договора за създаването на Република Кипър (по-нататък, наричан "Договора за създаването") и свързаната с него размяна на ноти от дата 16 август 1960 г.,

КАТО ОТБЕЛЯЗВАТ размяната на ноти между правителството на Обединеното кралство и правителството на Република Кипър относно управлението на зоните на суверенните бази с дата 16 август 1960 г., и приложената декларация от правителството на Обединеното кралство, че една от основните цели, която трябва да се постигне е закрилата на интересите на живеещите или работещите в зоните на суверенните бази, и като смята, че в този контекст тези лица трябва да бъдат третирани, доколкото е възможно, като всички останали работещи или живеещи в Република Кипър,

КАТО ОТБЕЛЯЗВАТ ПО-НАТАТЪК разпоредбите на Договора за създаване относно митническите споразумения между зоните на суверенните бази и Република Кипър и особено тези от приложение Е към въпросния договор,

КАТО ОТБЕЛЯЗВАТ СЪЩО ангажимента на Обединеното кралство да не създава митнически постове или други гранични бариери между зоните на суверенните бази и Република Кипър и споразуменията по силата на Договора за създаване, с които властите на Република Кипър ръководят широк кръг от обществени услуги в зоните на суверенните бази, включително в областите на земеделието, митниците, и облагането,

КАТО ПОТВЪРЖДАВАТ, че присъединяването на Република Кипър към Европейския съюз не трябва да засяга правата и задълженията на страните по Договора за създаване,

КАТО ЗА ТОВА ПРИЗНАВАТ нуждата от прилагане на определени разпоредби от Договора за създаване на Европейската общност и свързаното с него право на ЕО към зоните на суверенните бази и да се приемат специални споразумения относно изпълнението на тези разпоредби в зоните на суверенните бази,

ПРИЕХА СЛЕДНИТЕ РАЗПОРЕДБИ:

ЧЛЕН 1

Член 299, параграф 6,буква б)от Договора за създаването на Европейската общност се заменя от следното:

"б) Този договор няма да се прилага към зоните на суверенните бази на Обединеното кралство на Акротири и Декелия в Кипър освен в степента, която е необходима за осигуряването на изпълнението на ангажиментите, предвидени в протокола за зоните на суверенните бази на Обединеното кралство Великобритания и Северна Ирландия в Кипър, приложени към акта относно условията на присъединяването на Чешката република, Република Естония, Република Кипър, Република Латвия, Република Литва, Република Унгария, Република Малта, Република Полша, Република Словения и Словашката република към Европейския съюз и в съответствие с условията на този протокол."

ЧЛЕН 2

1. Зоните на суверенните бази се включват в митническата територия на Общността и за тази цел, актовете на общата митническа и търговска политика, изброени в част първа на приложението към този протокол се прилагат към зоните на суверенните бази с промените, предвидени в това приложение.

2. Актовете за данъците върху оборота, акцизите и другите форми на косвено облагане, изброени в част втора на това приложение се прилагат към зоните на суверенните бази с промените, предвидени в приложението, както и съответните разпоредби, които се прилагат за Кипър, както са предвидени в Акта относно условията на присъединяването на Чешката република, Република Естония, Република Кипър, Република Латвия, Република Литва, Република Унгария, Република Малта, Република Полша, Република Словения и Словашката република към Европейския съюз.

3. Актовете, изброени в част трета от приложението към този протокол се изменят, както е предвидено в приложението, за да се даде възможност на Обединеното кралство да поддържа облекченията и изключенията от прилагането на митата и таксите върху доставките на своите сили и свързания с тях персонал, които са предоставени чрез Договора за създаване.

ЧЛЕН 3

Следните разпоредби на договора и свързаните с него разпоредби се прилагат към Суверенните зони:

а) раздел II от част трета от Договора за ЕО, относно земеделието, и разпоредбите, приети на това основание;

б) мерки, приети по силата на член 152, параграф 4, буква б)от Договора за ЕО.

ЧЛЕН 4

Лицата, постоянно пребиваващи или заети на територията на зоните на суверенните бази, които по силата на разпоредбите, приети по смисъла на Договора за създаване и свързаната с него размяна на ноти от 16 август 1960 г., са субекти на социално осигурителното законодателство на Република Кипър, се третират, за целите на Регламент (ЕИО) №1408/71 на Съвета от 14 юни 1971 г. за прилагането на схемите на социално осигуряване към заетите лица, към самостоятелно заетите лица и към членовете на техните семейства, които се придвижват в Общността [1], като постоянно пребиваващи или заети на територията на Република Кипър.

ЧЛЕН 5

1. От Република Кипър не се изисква да извършва проверка на лицата, пресичащи нейните сухопътни и морски граници със зоните на суверенните бази и никое от ограниченията на Общността за пресичането на външните граници няма да се прилага по отношение на тези лица.

2. Обединеното кралство упражнява контрол над лицата, пресичащи външните граници на зоните на суверенните бази в съответствие с ангажиментите, предвидени в част четвърта на приложението към този протокол.

ЧЛЕН 6

Съветът, като действа единодушно по предложение от Комисията, за да осигури ефективното изпълнение на целите на този протокол, може да измени членове 2 до 5 по-горе, включително приложението, или да приложи други разпоредби от Договора за ЕО и свързаното с него законодателство на Общността към зоните на суверенните бази, при такива условия и при спазването на такива изисквания, които той може да определи. Преди да внесе своето предложение, Комисията се консултира с Обединеното кралство и Република Кипър.

ЧЛЕН 7

1. При спазването на параграф 2, Обединеното кралство отговаря за изпълнението на протокола в зоните на суверенните бази. В частност:

а) Обединеното кралство отговаря за прилагането на мерките на Общността, посочени в този протокол в областта на митниците, косвените данъци и общата търговска политика във връзка със стоките, влизащи или напускащи остров Кипър от пристанище или летище в рамките на територията на зоните на суверенните бази;

б) митническият контрол върху стоките, внесени в или изнесени от остров Кипър от силите на Обединеното кралство от пристанище или летище в Република Кипър може да се извърши в рамките на зоните на суверенните бази;

в) Обединеното кралство отговаря за издаването на разрешителните, лицензите или удостоверенията, които могат да се изискат по силата, на която и да е приложима мярка на Общността по отношение на стоките, които се внасят или изнасят от остров Кипър от силите на Обединеното кралство.

2. Република Кипър отговаря за управлението и изплащането на всяко финансиране от Общността, на което имат право лицата в зоните на суверенните бази по силата на прилагането на общата земеделска политика в зоните на суверенните бази по силата на член 3 от протокола и Република Кипър ще отговаря за тези разходи пред Комисията.

3. Без да се нарушават разпоредбите на параграфи 1 и 2, Обединеното кралство може да делегира на компетентните власти на Република Кипър, в съответствие с уговорките, приети по силата на Договора за създаване, осъществяването на всички функции, наложени на държава-членка от или по силата на всяка разпоредба по смисъла на членове 2 до 5 по-горе.

4. Обединеното кралство и Република Кипър си сътрудничат за осигуряването на ефективното прилагане на този протокол в зоните на суверенните бази и, когато е подходящо, сключват по-нататъшни уговорки, засягащи делегирането на изпълнението на която и да е от разпоредбите по смисъла на членове 2 до 5 по-горе. Копие от всяка такава уговорка се изпраща на Комисията.

ЧЛЕН 8

Уговорките, предвидени в този протокол имат единствената цел да регулират особеното положение на зоните на суверенните бази на Обединеното кралство в Кипър и няма да се прилагат към която и да е друга територия на Общността, нито да служат за прецедент, напълно или частично, за други специални уговорки, които или вече съществуват, или които могат да бъдат създадени в друга европейска територия, предвидена в член 299 от договора.

ЧЛЕН 9

Комисията докладва на Европейския парламент и на Съвета на всеки пет години за изпълнението на разпоредбите на този протокол.

[1] ОВ L 149, 5.7.1971, стр. 2.

--------------------------------------------------

ПРИЛОЖЕНИЕ

Препратките в този протокол към директиви и регламенти се разбират като препратки към тези директиви и регламенти така, както от време на време са изменени или заменени и актовете за тяхното прилагане.

ЧАСТ ПЪРВА

1. Регламент (ЕИО) № 2913/92 на Съвета от 12 октомври 1992 г. за създаването на Митническия кодекс на Общността, в който член 3, параграф 2 се заменя със следното:

"2. Следните територии, намиращи се извън територията на държавите-членки, като се отчитат конвенциите и договорите, които се прилагат към тях, се считат за част от митническата територия на Общността:

а) ФРАНЦИЯ

Територията на княжество Монако, както е определена в Митническата конвенция, подписана в Париж на 18 май 1963 г. (Държавен вестник на Република Франция от 27 септември 1963 г., стр.8679)

б) КИПЪР

Територията на зоните на суверенните бази на Обединеното кралство в Акротири и Декелия, както са определени в Договора за създаването на Република Кипър, подписан в Никозия на 16 август 1960 г. (Поредица договори на Обединеното кралство № 4 (1961 г.) Cmnd.1252)";

2. Регламент (ЕИО) № 2658/87 на Съвета от 23 юли 1987 г. за тарифната и статистическата номенклатура и Общата митническа тарифа;

3. Регламент (ЕИО) № 918 на Съвета от 28 март 1983 г., създаващ системата на Общността за облекчаване от мита;

4. Регламент (ЕИО) № 2454/93 на Комисията от 2 юли 1993 г., предвиждащ разпоредбите за прилагането на Регламент (ЕИО) №2913/92 на Съвета за създаването на Митническия кодекс на Общността;

5. Регламент (ЕИО) № 3677/90 на Съвета от 13 декември 1990 г., предвиждащ мерките, които трябва да се вземат за предотвратяване на отклоняването на определени вещества с цел незаконно производство на наркотични и психотропни вещества;

6. Директива 92/109/ЕИО на Съвета от 14 декември 1992 г. за производството и разпространението на пазара на определени вещества, използвани в незаконното производство на наркотични и психотропни вещества;

7. Директива (ЕИО) №3911/92 на Съвета от 9 декември 1992 г. за износа на културни продукти;

8. Регламент (ЕО) №3295/94 на Съвета от 22 декември 1994 г. за мерките относно постъпването в Общността и износа и реекспорта от Общността на стоки, нарушаващи определени права на интелектуална собственост;

9. Регламент (ЕО) №1367/95 на Комисията от 16 юни 1995 г. за прилагането на разпоредбите на Регламент (ЕО) №3295/94 на Съвета за мерките относно преминаването в Общността и износа и реекспорта от Общността на стоки, нарушаващи определени права на интелектуална собственост;

10. Регламент (ЕО) №1334/2000 на Съвета от 22 юни 2000 г. относно режима на Общността за контрола на износа на стоки и технологии с двойна употреба.

ЧАСТ ВТОРА

1. Шеста Директива 77/388/ЕИО на Съвета от 17 май 1977 г. за хармонизирането на законодателствата на държавите-членки относно данъците върху оборота – Обща система за данъка върху добавена стойност: единна данъчна основа е, от която:

а) член 3, параграф 4, алинея първа, се заменя от следното:

"Чрез дерогация от праграф 1, с оглед на:

- конвенциите и договорите, които Княжество Монако и остров Ман са сключили съответно с Френската република и Обединеното кралство Великобритания и Северна Ирландия,

- Договора относно Създаването на Република Кипър,

Княжество Монако, остров Ман и зоните на суверенните бази на Обединеното кралство в Акротири и Декелия няма да се третират за целите на прилагането на тази директива като трети територии."

б) член 3, параграф 4, алинея втора, се изменя с добавянето на трето тире, както следва:

"– Зоните на суверенните бази Акротири и Декелия на Обединеното кралство се третират като сделки, произхождащи от или предназначени за Република Кипър."

2. Директива 92/12/ЕИО на Съвета от 25 февруари 1992 г. за общите разпоредби за продуктите, предмет на облагане с акциз и за държането, движението и наблюдаването на тези продукти: член 2, параграф 4 се изменя с добавянето на тире пето, както следва:

"– Зоните на суверенните бази Акротири и Декелия на Обединеното кралство се третират като сделки, произхождащи от или предназначени за Република Кипър."

ЧАСТ ТРЕТА

1. Член 135 от Регламент (ЕИО) №918/83 на Съвета от 28 март 1983 г. за създаване на системата на Общността за облекчаване от мита се изменя с добавянето на нова буква г), както следва:

"г) от Обединеното кралство за облекченията при вноса на стоки за употреба от нейните сили или гражданския състав, който ги придружава или за доставките на техните мероприятия или столове, които произтичат от Договора за създаване, засягащ Република Кипър от дата 16 август 1960 г.."

2. Шеста директива 77/388/ЕИО на Съвета от 17 май 1977 г. за хармонизирането на законодателствата на държавите-членки относно данъците върху оборота – Обща система за данъка върху добавената стойност: еднинна данъчна основа, се изменя:

а) с добавянето на четвърто тире в член 14, параграф 1, буква ж), както следва:

"– изключенията, предвидени в тире трето обхващат и вноса от и доставките на стоки и услуги на силите на Обединеното кралство, разположени на остров Кипър, по силата на Договора за създаване за Република Кипър от 16 август 1960 година, които са предназначени за използване от силите или гражданския състав, който ги придружава или предназначени за местата за хранене на военни лица или столове."

б) със замяна на член 17, параграф 3, буква б) със следното:

"б) сделките, които са освободени по силата на член 14, параграф 1, буква ж) и и) и по силата на членове 15 и 16, параграф 1, буква в) и г) и параграф 2".

3. Член 23, параграф 1, алинея първа от Директива 92/12/ЕИО на Съвета от 25 февруари 1992 г. за общите разпоредби за продуктите, предмет на облагане с акциз и за държането, движението и наблюдаването на тези продукти се изменя с добавянето на ново тире, както следва:

"– за въоръжените сили на Обединеното кралство, разположени на остров Кипър по силата на Договора за създаване за Република Кипър от 16 август 1960 г., за използването от тези сили, за гражданския състав, който ги придружава или за снабдяването на местата за хранене на военни лица или столове."

ЧАСТ ЧЕТВЪРТА

1. В този протокол:

а) "външни граници на зоните на суверенните бази" означава техните морски граници и техните летища и морски пристанища, но не техните сухоземни или морски граници с Република Кипър;

б) "пунктове за преминаване" означава всяка точка за преминаване, която е определена от компетентните власти на Обединеното кралство за пресичане на външните граници.

2. Обединеното кралство разрешава преминаването на външните граници на зоните на суверенните бази да се извършва на местата за преминаване.

3. (а) На гражданите на трети страни се позволява само да пресичат външните граници на зоните на суверенните бази ако –

(i) притежават валиден пътнически документ;

(ii) притежават валидна виза за Република Кипър, ако такава се изисква;

(iii) осъществяват отбранителна дейност или са членове на семейството на лице, което осъществява такава дейност; и

(iv) не представляват заплаха за националната сигурност.

б) Обединеното кралство може да се отклони от тези условия на хуманитарни основания, на основание национален интерес или за да се съобрази със своите международни задължения.

в) За целите на задължението в буква а)(ii) членовете на силите, гражданските отдели и роднините, както са определени в приложение В към Договора за създаване, се счита, че не следва да притежават виза за Република Кипър.

4. Обединеното кралство проверява лицата, пресичащи външните граници на зоните на суверенните бази. Тези проверки включват проверката на пътническите документи. Всички лица преминават най-малко една такава проверка, за да се установи тяхната самоличност.

5. Компетентните власти на Обединеното кралство използват мобилни единици за осъществяването на наблюдение над външните граници между местата за преминаване и на местата за преминаване извън нормалните работни часове. Това наблюдение ще се извършва по такъв начин, че да обезкуражи лицата да заобикалят проверките на местата за преминаване. Компетентните власти на Обединеното кралство разполагат с достатъчно квалифицирани офицери за извършването на проверките и наблюдението по външните граници на зоните на суверенните бази.

6. Властите на Обединеното кралство поддържат постоянно тясно сътрудничество с властите на Република Кипър с оглед ефективното извършване на проверките и наблюдението.

7. а) Лице, търсещо убежище, от държава извън Европейската общност, което първоначално е влязло на остров Кипър през една от зоните на суверенните бази се връща или се допуска обратно до зоните на суверенните бази по искане на държавата-членка на Европейската общност, на чиято територия молителят се намира.

б) Република Кипър, като отчита хуманитарните въпроси, работи с Обединеното кралство за намирането на практически пътища и средства за зачитане на правата и задоволяване на нуждите на търсещите убежище и нелегалните имигранти в зоните на суверенните бази, в съответствие със законодателството за Управление на зоните на суверенните бази.

--------------------------------------------------

ДЕКЛАРАЦИЯ НА ЕВРОПЕЙСКАТА КОМИСИЯ

Европейската комисия потвърждава своето разбиране, че разпоредбите на правото на Общността, които се прилагат спрямо териториите на суверенните бази на Обединеното кралство по силата на член 3, буква а) от този протокол включват:

а) Регламент (ЕО) №3448/93 на Съвета от 6 декември 1993 г., предвиждащ разпоредбите в областта на търговията, които се прилагат към определени стоки, получавани от обработката на селскостопански продукти;

б) Регламент (ЕО) №1260/1999 на Съвета от 21 юни 1999 г., предвиждащ общите разпоредби за Структурните фондове, в степента, в която се изисква от Регламент (ЕО) №1257/1999 на Съвета от 17 май 1999 г. за подпомагане на развитието на селските райони от Европейския фонд за ориентиране и гарантиране на земеделието ( ФЕОГА), определя финансирането на мерките за селскостопанско развитие в териториите на суверенните бази на Обединеното кралство в компетентността на Секция Гарантиране на ФЕОГА.

--------------------------------------------------